title: Rozhodnutie Komisie zo 17. februára 2021 o zaslaní oznámenia Kamerunskej republike o možnosti jej identifikácie ako nespolupracujúcej tretej krajiny v boji proti nezákonnému, nenahlásenému a neregulovanému rybolovu [oznámené pod číslom C(2021) 981] 2021/C 59 I/01

text:
                  19.2.2021

                  SK

                  Úradný vestník Európskej únie

                  CI 59/1

         ROZHODNUTIE KOMISIE
         zo 17. februára 2021
         o zaslaní oznámenia Kamerunskej republike o možnosti jej identifikácie ako nespolupracujúcej tretej krajiny v boji proti nezákonnému, nenahlásenému a neregulovanému rybolovu

               [oznámené pod číslom C(2021) 981]

         (2021/C 59 I/01)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (1) (ďalej len „nariadenie o NNN rybolove“), a najmä na jeho článok 32,
         keďže:
         1.   ÚVOD

                     (1)

                     Nariadením o NNN rybolove bol zriadený systém Únie na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie.

                     (2)

                     V kapitole VI nariadenia o NNN rybolove sa stanovuje postup identifikácie nespolupracujúcich tretích krajín, kroky voči takýmto krajinám, vytvorenie zoznamu takýchto krajín, vyradenie krajiny z tohto zoznamu, uverejnenie tohto zoznamu a akékoľvek mimoriadne opatrenia.

                     (3)

                     Podľa článku 31 nariadenia o NNN rybolove má Komisia identifikovať tretie krajiny, ktoré považuje za krajiny nespolupracujúce v boji proti NNN rybolovu. Tretia krajina sa má identifikovať ako nespolupracujúca krajina vtedy, ak si neplní záväzky, ktoré jej ako vlajkovému, prístavnému, pobrežnému alebo trhovému štátu vyplývajú z medzinárodného práva a na základe ktorých musí prijať opatrenia na zabraňovanie NNN rybolovu, odrádzanie od neho a jeho odstraňovanie.

                     (4)

                     Pred identifikáciou tretích krajín ako nespolupracujúcich tretích krajín v súlade s článkom 31 nariadenia o NNN rybolove má Komisia v súlade s článkom 32 uvedeného nariadenia zaslať daným tretím krajinám oznámenie o možnosti ich identifikácie ako nespolupracujúcich krajín. Takéto oznámenie má predbežnú povahu.

                     (5)

                     Uvedené oznámenie sa má zakladať na kritériách stanovených v článku 31 nariadenia o NNN rybolove. Komisia má zároveň podniknúť voči tretím krajinám, ktorým zasiela oznámenie, všetky kroky uvedené v článku 32 nariadenia o NNN rybolove. Komisia by v oznámení mala uviesť predovšetkým hlavné skutočnosti a dôvody, z ktorých táto identifikácia vychádza, poskytnúť týmto krajinám možnosť reagovať a predložiť dôkazy, ktoré túto identifikáciu vyvracajú, alebo prípadne aj akčný plán na zlepšenie situácie a opatrenia prijaté na jej nápravu. Komisia má tretím krajinám, ktorým zasiela oznámenie, poskytnúť dostatočný čas na to, aby mohli na oznámenie reagovať, ako aj primeranú lehotu na nápravu situácie.

                     (6)

                     Identifikácia tretej krajiny ako nespolupracujúcej podľa článku 31 nariadenia o NNN rybolove sa má zakladať na preskúmaní všetkých informácií podľa článku 31 ods. 2 daného nariadenia. Vychádza z preskúmania všetkých informácií získaných podľa nariadenia o NNN rybolove alebo podľa potreby všetkých ďalších relevantných informácií, ako sú údaje o úlovku, obchodné informácie získané z vnútroštátnych štatistík alebo z iných spoľahlivých zdrojov, registre a databázy plavidiel, dokumenty o úlovkoch alebo programy štatistických dokumentov a zoznamy plavidiel vykonávajúcich NNN rybolov prijaté regionálnymi organizáciami pre riadenie rybného hospodárstva (RFMO), ako aj všetky ostatné informácie získané v prístavoch a v loviskách.

                     (7)

                     V súlade s článkom 33 nariadenia o NNN rybolove má Rada vytvoriť zoznam nespolupracujúcich tretích krajín. Na tieto krajiny sa vzťahujú opatrenia uvedené okrem iného v článku 38 nariadenia o NNN rybolove.

                     (8)

                     Podľa článku 20 ods. 1 nariadenia o NNN rybolove je prijatie osvedčení o úlovku od tretích vlajkových štátov podmienené tým, že Komisia dostala od príslušného vlajkového štátu oznámenie o zavedení opatrení na vykonávanie, kontrolu a vynucovanie zákonov, iných právnych predpisov a opatrení v oblasti ochrany a riadenia, ktoré musia jeho rybárske plavidlá dodržiavať.

                     (9)

                     Podľa článku 20 ods. 4 nariadenia o NNN rybolove má Komisia administratívne spolupracovať s tretími krajinami v oblastiach týkajúcich sa vykonávania ustanovení uvedeného nariadenia o osvedčovaní úlovkov.

               2.   POSTUP VOČI KAMERUNSKEJ REPUBLIKE

                     (10)

                     Kamerunská republika (ďalej len „Kamerun“) zaslala svoje oznámenie vlajkového štátu podľa článku 20 nariadenia o NNN rybolove a Komisia ho prijala 15. júla 2009.

                     (11)

                     V auguste 2019 Komisia iniciovala administratívnu spoluprácu s kamerunskými orgánmi v súvislosti s bojom proti NNN rybolovu. Táto spolupráca sa týkala najmä podmienok udelenia kamerunskej štátnej príslušnosti rybárskym plavidlám, zavedených vnútroštátnych opatrení na registráciu rybárskych plavidiel na území krajiny, podmienok práva plaviť sa pod vlajkou krajiny a súvisiacich kontrolných systémov. Zahŕňala písomnú výmenu informácií s orgánmi, v rámci ktorej Komisia získala a overila všetky informácie, ktoré považovala za potrebné, ako napríklad zoznam plavidiel registrovaných pod vlajkou Kamerunu a zoznam plavidiel, ktoré od kamerunských príslušných orgánov získali licenciu na rybolov, s cieľom posúdiť úroveň plnenia medzinárodných záväzkov Kamerunu v boji proti NNN rybolovu.

                     (12)

                     Kamerun ratifikoval Dohovor Organizácie Spojených národov o morskom práve (UNCLOS) z roku 1982 (2). Kamerun nie je zmluvnou stranou ani spolupracujúcou nezmluvnou stranou žiadnej RFMO.

                     (13)

                     S cieľom vyhodnotiť, či Kamerun dodržiava svoje medzinárodné záväzky vlajkového, prístavného, pobrežného alebo trhového štátu, ktoré mu vyplývajú z medzinárodného práva, Komisia získala, zhromaždila a analyzovala všetky potrebné informácie potrebné na tento účel, ako sú informácie uverejnené regionálnymi organizáciami pre riadenie rybárstva, informácie zaslané orgánmi prístavných štátov v rámci spolupráce v boji proti NNN rybolovu a informácie získané z otvorených a spoľahlivých databáz a verejne dostupné informácie.

               3.   MOŽNOSŤ IDENTIFIKÁCIE KAMERUNU AKO NESPOLUPRACUJÚCEJ TRETEJ KRAJINY

                     (14)

                     Na základe článku 31 ods. 3 nariadenia o NNN rybolove Komisia preskúmala záväzky Kamerunu ako vlajkového, prístavného, pobrežného alebo trhového štátu. Na účely tohto preskúmania Komisia zohľadnila kritériá uvedené v článku 31 ods. 4 až 7 nariadenia o NNN rybolove.

               3.1.   Opatrenia prijaté v súvislosti s opakovaným výskytom NNN rybolovných činností a obchodných tokov produktov pochádzajúcich z NNN rybolovu (článok 31 ods. 4 nariadenia o NNN rybolove)

                     (15)

                     V súlade s článkom 31 ods. 4 písm. a) nariadenia o NNN rybolove Komisia analyzovala opatrenia, ktoré Kamerun prijal v súvislosti s prípadným opakovaným výskytom NNN rybolovu, ktorý vykonávajú alebo podporujú rybárske plavidlá plaviace sa pod jeho vlajkou alebo jeho štátni príslušníci alebo rybárske plavidlá pôsobiace v jeho morských vodách alebo využívajúce jeho prístavy.

                     (16)

                     Komisia na základe informácií získaných zo zoznamu Komisie pre tuniaky z Indického oceánu (IOTC) s plavidlami vykonávajúcimi NNN rybolov a z informácií poskytnutých príslušnými orgánmi Kamerunu zistila, že nasledujúce plavidlá sa po zaradení do tohto zoznamu (3) plavili pod vlajkou Kamerunu: UTHAIWAN (predchádzajúci názov WISDOM SEA REEFER, IMO č. 7637527), SEA VIEW (predchádzajúci názov AL WESAM 2, IMO č. 8692342) a SEAWIND (predchádzajúci názov AL WESAM 1, IMO č. 8692354) (4).

                     (17)

                     Kamerunské orgány potvrdili Komisii, že tieto plavidlá sa po zaradení do tohto zoznamu plavili pod vlajkou Kamerunu.

                     (18)

                     Okrem toho plavidlo AL WESAM 5 uvedené v zozname plavidiel vykonávajúcich NNN rybolov zmenilo svoju vlajku na kamerunskú pod názvom PROGRESO, a preto bol zoznam IOTC s plavidlami vykonávajúcimi NNN rybolov v novembri 2020 zodpovedajúcim spôsobom zmenený (5).

                     (19)

                     V tejto súvislosti postupy pred registráciou rybárskeho plavidla zavedené v Kamerune nezahŕňajú komplexné predbežné posúdenie histórie dodržiavania a schopnosti plavidla dodržiavať všetky platné právne predpisy a medzinárodné opatrenia, ani overovanie zoznamov plavidiel vykonávajúcich NNN rybolov prijatých RFMO, ako sa uvádza v bodoch 36 a 42 Medzinárodného akčného plánu na zabraňovanie nezákonnému, nenahlásenému a neregulovanému rybolovu, odrádzanie od neho a jeho odstránenie (IPOA-IUU) (6). Takéto praktiky by mohli viesť v prípade plavidiel plaviacich sa pod vlajkou Kamerunu k NNN rybolovným činnostiam.

                     (20)

                     Dokazuje to aj skutočnosť, že rybárske plavidlo UTHAIWAN sa ešte stále plavilo pod vlajkou Hondurasu, zatiaľ čo bolo zaregistrované Kamerunom pod jeho vlajkou. Honduraské orgány to potvrdili v oznámení komisii IOTC (7). Táto situácia je v rozpore s článkom 92 ods. 2 dohovoru UNCLOS, v ktorom sa stanovuje, že plavidlá sa nemôžu plaviť pod vlajkou viac ako jedného štátu, pričom v takom prípade by sa mohli považovať za lode bez štátnej príslušnosti.

                     (21)

                     Vzhľadom na informácie poskytnuté kamerunskými orgánmi Komisia takisto zistila, že zoznam registrovaných plavidiel plaviacich sa pod vlajkou Kamerunu nie je riadne vedený. Orgány potvrdili vlajku Kamerunu v prípade rybárskych plavidiel, ktoré sa nenachádzali na zozname registrovaných plavidiel predloženom Komisii (UTHAIWAN, MAYI SEIS IMO č. 8803630), ako sa uvádza v odôvodnení 11. Okrem toho podľa informácií, ktoré Komisia zhromaždila v otvorených databázach, sa zdá, že v rokoch 2019 a 2020 (8) bolo pod vlajkou Kamerunu zaregistrovaných aspoň 12 rybárskych plavidiel, pričom tieto plavidlá nie sú zahrnuté v zozname predloženom Komisii. Týmito krokmi orgány Kamerunu porušujú článok 94 ods. 2 písm. a) dohovoru UNCLOS a odporúčanie bodu 42 IPOA-IUU, v ktorom sa stanovuje, že každý štát vedie register lodí, ktorý obsahuje názvy a údaje o lodiach plaviacich sa pod jeho vlajkou. Týmto sa takisto potvrdzuje, že Kamerun nemá spoľahlivý a etablovaný postup registrácie plavidiel plaviacich sa pod jeho vlajkou.

                     (22)

                     Okrem toho, registrácia niekoľkých rybárskych plavidiel počas obmedzeného časového obdobia (2019 a 2020) vyvoláva pochybnosti, pokiaľ ide o schopnosť kamerunských orgánov vytvoriť skutočné prepojenie medzi Kamerunom a týmito plavidlami, čo je v rozpore s podmienkami stanovenými pre štátnu príslušnosť lodí v článku 91 dohovoru UNCLOS.

                     (23)

                     Okrem toho z verejne dostupných informácií (9) vyplynulo, že plavidlo plaviace sa pod vlajkou Kamerunu (OLUTORSKY, IMO č. 8826151) bolo v roku 2020 pristihnuté pri nezákonných rybolovných činnostiach vo vodách tretej krajiny. Plavidlo bolo zadržané a pobrežný štát uložil prevádzkovateľovi plavidla pokutu.

                     (24)

                     Okrem toho v roku 2019 bolo plavidlo UTHAIWAN, ktoré sa plavilo pod vlajkou Kamerunu, zadržané v prístave tretej krajiny a orgány danej tretej krajiny prevádzkovateľovi plavidla uložili pokutu za vstup do prístavu bez oznámenia a za to, že išlo o plavidlo uvedené v zozname NNN (10).

                     (25)

                     Vzhľadom na informácie v už uvedených odôvodneniach Komisia dospela k záveru, že Kamerun si nesplnil svoje povinnosti vlajkového štátu vykonávať kontrolu nad svojou rybárskou flotilou a zabraňovať svojej rybárskej flotile vykonávať činnosti NNN rybolovu vo vodách mimo jeho jurisdikcie. Ide o porušenie článku 94 ods. 1 a 2 dohovoru UNCLOS, podľa ktorého každý štát musí zabezpečiť účinný výkon právomoci a kontroly nad plavidlami plaviacimi sa pod jeho vlajkou. Kamerun si teda nesplnil svoju povinnosť náležitej starostlivosti, pokiaľ ide o nasadenie primeraných prostriedkov, vynakladanie maximálneho možného úsilia a snahu urobiť všetko, čo je v jeho silách, aby zabránil NNN rybolovu vykonávaného loďami plaviacimi sa pod jeho vlajkou (11). Toto zlyhanie takisto nie je v súlade s bodmi 34 a 35 medzinárodného akčného plánu proti NNN rybolovu, v ktorých sa stanovuje, že štáty by mali zabezpečiť, aby sa rybárske plavidlá oprávnené plaviť sa pod ich vlajkou nepodieľali na NNN rybolove ani ho nepodporovali, a ktoré tiež zabezpečia, aby pred registráciou rybárskeho plavidla mohli vlajkové štáty vykonávať svoju zodpovednosť za zabezpečenie toho, aby sa takéto plavidlá nepodieľali na NNN rybolove.

                     (26)

                     V dôsledku toho nemožno vylúčiť ani to, že rybárske plavidlá registrované v Kamerune uvedené v odôvodneniach 16 až 24, ktoré majú jeho štátnu príslušnosť a sú oprávnené plaviť sa pod jeho vlajkou, vykonávali NNN rybolov alebo činnosti súvisiace s rybolovom v oblastiach mimo vnútroštátnej právomoci Kamerunu, a to aj v oblastiach podliehajúcich právomoci tretích krajín, a využili prístavy tretích krajín. Okrem toho skutočnosť, že Kamerun nemá kontrolu nad plavidlami plaviacimi sa pod jeho vlajkou, umožňuje týmto plavidlám vyloďovať a/alebo prekladať produkty rybolovu, a preto nemôže brániť vstupu produktov rybolovu pochádzajúcich z NNN rybolovu na trhy.

                     (27)

                     Vzhľadom na dôvody uvedené v tomto oddiele a na základe všetkých faktov, ktoré Komisia zhromaždila, možno podľa článku 31 ods. 3 a článku 31 ods. 4 písm. a) nariadenia o NNN rybolove konštatovať, že Kamerun si neplní záväzky vlajkového štátu, ktoré mu vyplývajú z medzinárodného práva, pokiaľ ide o opatrenia na zabraňovanie NNN rybolovu, odrádzanie od neho a jeho odstraňovanie.

                     (28)

                     Na základe informácií poskytnutých v odôvodnení 26 sa podľa článku 31 ods. 3 a článku 31 ods. 4 písm. b) nariadenia o NNN rybolove dospelo k záveru, že Kamerun nezabránil prístupu produktov rybolovu pochádzajúcich z NNN rybolovu na trh.

               3.2.   Nedostatočná spolupráca a presadzovanie právnych predpisov (článok 31 ods. 5 nariadenia o NNN rybolove)

                     (29)

                     Podľa článku 31 ods. 5 písm. a) nariadenia o NNN rybolove Komisia zanalyzovala svoju spoluprácu s Kamerunom s cieľom zistiť, či kamerunské orgány účinne spolupracovali pri zodpovedaní otázok, poskytovaní spätnej väzby alebo vyšetrovaní záležitostí týkajúcich sa NNN rybolovu a súvisiacich činností.

                     (30)

                     Komisia mala ťažkosti nadviazať kontakt s príslušnými kamerunskými orgánmi pre oblasť rybolovu a námornej dopravy. Okrem toho uvedené orgány nereagovali na požiadavky Komisie a Komisia dostala len čiastočné odpovede s obmedzenými následnými opatreniami v súvislosti s nastolenými otázkami. Komisia napríklad nedostala jasné a úplné vysvetlenia týkajúce sa štatútu rybárskych plavidiel plaviacich sa pod vlajkou Kamerunu a ich činností, ani postupu registrácie rybárskych plavidiel plaviacich sa pod vlajkou Kamerunu.

                     (31)

                     Kamerun okrem toho nedokázal preukázať ani to, že spolupracuje a koordinuje činnosti s inými štátmi a príslušnými RFMO, pokiaľ ide o plavidlá plaviace sa pod jeho vlajkou a uvedené v zoznamoch plavidiel vykonávajúcich NNN rybolov, ktoré takéto organizácie vypracovávajú v súvislosti s ochranou rybolovných zdrojov a hospodárením s nimi, ako sa uvádza v bode 28 IPOA-IUU. Kamerun neodpovedal na žiadosti o vzájomnú pomoc, ktoré zaslal jeden členský štát v roku 2020 podľa článku 51 nariadenia o NNN rybolove, ani na žiadosti iného členského štátu v rokoch 2019 a 2020, pokiaľ ide o rybárske plavidlá plaviace sa pod jeho vlajkou, ktoré využívali prístavy Európskej únie.

                     (32)

                     V súlade s článkom 31 ods. 5 písm. b) nariadenia o NNN rybolove Komisia preskúmala existujúce vynucovacie opatrenia na zabraňovanie NNN rybolovu, odrádzanie od neho a jeho odstránenie prijaté Kamerunom.

                     (33)

                     Podľa informácií, ktoré Komisia zhromaždila v otvorených databázach, a ako sa uvádza v odôvodnení 21, Kamerun zaregistroval v rokoch 2019 a 2020 pod svojou vlajkou aspoň 12 rybárskych plavidiel. Všetky tieto rybárske plavidlá pôsobia mimo vôd pod Kamerunskou právomocou. Napriek tomu, že sa Komisia zaujímala o príslušný právny rámec platný v Kamerune, nedostala žiadne informácie. Podľa informácií dostupných vo verejných zdrojoch sa zdá, že existujúce vnútroštátne právne predpisy v oblasti rybolovu („Loi n° 94/01 portant régime des forêts, de la faune et de la pêche“ (12)) neobsahujú žiadne osobitné ustanovenia, pokiaľ ide o riadenie a kontrolu rybárskych plavidiel, a to ani vo vodách, ktoré patria pod zvrchovanosť alebo právomoc Kamerunu, ani mimo jeho vôd.

                     (34)

                     Tento právny rámec nie je v súlade s článkom 94 ods. 2 písm. b) dohovoru UNCLOS, v ktorom sa stanovuje, že vlajkový štát preberá právomoc podľa svojho vnútroštátneho práva nad loďami plaviacimi sa pod jeho vlajkou. Okrem toho sa v bodoch 31, 32 a 33 dobrovoľných usmernení FAO k vykonávaniu povinností vlajkového štátu vyžaduje, aby vlajkové štáty zaviedli kontrolný systém nad plavidlami plaviacimi sa pod ich vlajkou a aby mali zavedené vynucovacie opatrenia, ktoré okrem iného umožnia odhaľovať porušenia platných zákonov, právnych predpisov a medzinárodných ochranných a riadiacich opatrení (13), ako aj uplatňovali primerané sankcie a opatrenia voči páchateľom. Sankcie a opatrenia musia byť primerane prísne, aby boli účinné pri zabezpečovaní dodržiavania predpisov a aby odradili od ďalších porušení, bez ohľadu na to, kde k nim dôjde, a musia pripraviť páchateľov o zisky vyplývajúce z ich nezákonných činností.

                     (35)

                     Napriek tomu, že pôsobia v oblastiach podliehajúcich právomoci tretích krajín, žiadne z rybárskych plavidiel uvedených v odôvodnení 33 sa nenachádzalo na zozname plavidiel s licenciou na rybolov, ktorý príslušné kamerunské orgány poskytli Komisii v roku 2019. Zdá sa, že táto situácia nie je v súlade s bodom 30 dobrovoľných usmernení FAO k vykonávaniu povinností vlajkového štátu, v ktorom sa stanovuje, že vlajkové štáty zavedú režim povoľovania rybolovu a činností súvisiacich s rybolovom, ani s článkom 3 ods. 2 Dohody o podporovaní dodržiavania medzinárodných ochranných a riadiacich opatrení rybárskymi plavidlami na šírom mori (ďalej len „dohoda FAO o dodržiavaní opatrení“) a bodom 45 IPOA-IUU, podľa ktorého musia štáty zabezpečiť, aby rybárske plavidlo plaviace sa pod ich vlajkou loviace vo vodách, ktoré nepatria pod ich zvrchovanosť či právomoc, malo platné oprávnenie vydané príslušnými orgánmi vlajkového štátu.

                     (36)

                     Okrem toho rybárske plavidlo OCEAN MARIA (IMO č. 8719164) plaviace sa pod vlajkou Kamerunu poskytlo orgánom členských štátov zastaraný, a teda neplatný registračný doklad, keď žiadalo o vstup do prístavu Európskej únie v roku 2020. Napriek skutočnosti, že orgánom bolo potom predložené platné osvedčenie pred vstupom plavidla do prístavu, zdá sa, že plavidlo vykonávalo svoje činnosti v období od 4. februára 2020 do 13. apríla 2020 bez platného registračného osvedčenia. Kamerunské orgány neodpovedali na žiadosti Komisie ani dotknutého členského štátu týkajúce sa tohto plavidla a jeho štatútu.

                     (37)

                     Kamerun okrem toho potvrdil Komisii zrušenie registrácie plavidiel SEA WIND a SEA VIEW zaradených do zoznamu IOTC s plavidlami vykonávajúcimi NNN rybolov z dôvodu nezákonných rybolovných činností a podľa informácií získaných z verejne dostupnej databázy a informácií, ktoré poskytli orgány iných tretích krajín, sa plavidlo UTHAIWAN uvedené na tomto zozname v súčasnosti plaví pod vlajkou iného štátu. Kamerunské orgány však Komisiu neinformovali o žiadnych ďalších opatreniach prijatých proti týmto plavidlám uvedeným v zozname plavidiel vykonávajúcich NNN a ich prevádzkovateľom. Zrušenie registrácie rybárskych plavidiel nie je dostatočným opatrením vlajkového štátu, keďže takéto opatrenie nerieši NNN rybolovnú činnosť, a nezabezpečuje uplatňovanie sankcií alebo opatrení proti vykonávaným NNN rybolovným činnostiam.

                     (38)

                     Je to v rozpore s odporúčaniami, podľa ktorých je potrebné prijímať vynucovacie opatrenia v súvislosti s NNN rybolovnými činnosťami a ukladať páchateľom dostatočne prísne sankcie, ktoré by účinne bránili NNN rybolovu, odrádzali od neho a odstraňovali ho a zbavili páchateľov výhod plynúcich z takéhoto rybolovu, ako sa uvádza v bode 21 IPOA-IUU, v bode 8 ods. 2 pododseku 7 Kódexu správania pre zodpovedný rybolov organizácie FAO, ako aj v bodoch 31 až 33, 35 a 38 dobrovoľných usmernení FAO k vykonávaniu povinností vlajkového štátu.

                     (39)

                     Na základe informácií poskytnutých v odôvodneniach 33 až 37 sa podľa článku 31 ods. 5 písm. b) nariadenia o NNN rybolove dospelo k záveru, že Kamerun nevykonal primerané vynucovacie opatrenia na zabraňovanie NNN rybolovu, odrádzanie od neho a jeho odstránenie.

                     (40)

                     V súlade s článkom 31 ods. 5 písm. c) nariadenia o NNN rybolove Komisia preskúmala rozsah a závažnosť posudzovaných prejavov NNN rybolovu.

                     (41)

                     Napriek tomu, že Komisia prostredníctvom niekoľkých písomných výmen zdôraznila príslušným orgánom Kamerunu, že rybárske plavidlá pod jeho vlajkou sú zaradené do zoznamu IOTC s plavidlami vykonávajúcimi NNN rybolov, kamerunské orgány potvrdili, že rybárske plavidlo UTHAIWAN sa plaví pod jeho vlajkou, a neuviedli, či sa proti tomuto plavidlu prijmú nejaké opatrenia. Okrem toho orgány neinformovali Komisiu ani o žiadnych opatreniach prijatých v súvislosti s plavidlami SEA WIND a SEA VIEW uvedenými na tomto zozname, a to ani pred zrušením registrácie plavidiel z vnútroštátneho registra, ani po jej zrušení.

                     (42)

                     Príslušné orgány Kamerunu takisto nezabezpečili riadnu spoluprácu s inými krajinami a medzinárodnými organizáciami, ako sa uvádza v odôvodnení 31. Okrem toho zo zoznamu IOTC uvádzajúceho kamerunské plavidlá vyplýva nedostatočná spolupráca Kamerunu ako vlajkového štátu s inými príslušnými štátmi v kontexte regionálnych opatrení na riadenie rybárstva.

                     (43)

                     Vzhľadom na dôvody uvedené v tomto oddiele a na základe všetkých skutočností zistených Komisiou, ako aj všetkých vyhlásení kamerunských orgánov, možno podľa článku 31 ods. 3 a 5 nariadenia o NNN rybolove konštatovať, že Kamerun si neplní záväzky, ktoré mu vyplývajú z medzinárodného práva v oblasti spolupráce a presadzovania právnych predpisov.

               3.3.   Nedodržiavanie medzinárodných dohôd (článok 31 ods. 6 nariadenia o NNN rybolove)

                     (44)

                     V súlade s článkom 31 ods. 6 písm. a) a b) nariadenia o NNN rybolove Komisia zanalyzovala, ktoré relevantné medzinárodné dohody a dohovory v oblasti rybolovu Kamerun ratifikoval alebo ku ktorým z nich pristúpil, ako aj v ktorých regionálnych organizáciách pre riadenie rybárstva má štatút zmluvnej strany, resp. v prípade ktorých takýchto organizácií súhlasil, že bude uplatňovať ich ochranné a riadiace opatrenia.

                     (45)

                     S výnimkou Dohovoru Organizácie Spojených národov o morskom práve (UNCLOS), ako sa uvádza v odôvodnení 12, Kamerun neratifikoval Dohodu o uplatňovaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti (UNFSA), ani dohodu FAO o dodržiavaní opatrení, ani dohodu FAO o opatreniach prístavných štátov (PSMA) z roku 2009.

                     (46)

                     To nie je v súlade s povinnosťou spolupracovať ani so záväzkom prijať opatrenia potrebné na ochranu živých morských zdrojov na otvorenom mori alebo spolupracovať pri ich prijímaní, ako sa stanovuje v článkoch 117 a 118 dohovoru UNCLOS. Táto nedostatočná spolupráca je takisto v rozpore s odporúčaniami bodu 11 IPOA-IUU, v ktorom sa štáty vyzývajú, aby prioritne ratifikovali, prijali alebo pristúpili k dohode UNFSA a dohode FAO o dodržiavaní opatrení. Je zároveň v rozpore s bodom 14 medzinárodného akčného plánu (IPOA-IUU), v ktorom sa stanovuje, že štáty by mali plne a účinne uplatňovať Kódex správania pre zodpovedný rybolov organizácie FAO a s ním súvisiace medzinárodné akčné plány.

                     (47)

                     Ako sa uvádza v odôvodnení 12, Kamerun nie je zmluvnou stranou ani spolupracujúcou nezmluvnou stranou žiadnej RFMO.

                     (48)

                     V súlade s článkom 31 ods. 6 písm. c) nariadenia o NNN rybolove Komisia analyzovala, či Kamerun mohol byť zúčastnený na konaní alebo opomenutí, ktoré mohlo oslabiť účinnosť platných zákonov, iných právnych predpisov alebo medzinárodných ochranných a riadiacich opatrení.

                     (49)

                     Tým, že kamerunské orgány zaregistrovali v Kamerune rybárske plavidlá uvedené v zozname IOTC s plavidlami vykonávajúcimi NNN rybolov, a tým im udelili právo plaviť sa pod jeho vlajkou, oslabili účinnosť ochranných a riadiacich opatrení prijatých RFMO a porušili medzinárodne dohodnuté pravidlá, ako napríklad článok 3 ods. 1 písm. a) dohody FAO o dodržiavaní opatrení, článok 18 ods. 2 dohody OSN o populáciách rýb (UNFSA), bod 35 dobrovoľných usmernení FAO k vykonávaniu povinností vlajkového štátu a body 38 a 39 IPOA-IUU.

                     (50)

                     Vzhľadom na dôvody uvedené v tomto oddiele a na základe všetkých faktov, ktoré Komisia zhromaždila, ako aj všetkých vyhlásení kamerunských orgánov existujú podľa článku 31 ods. 3 a 6 nariadenia o NNN rybolove jasné náznaky, že Kamerun si neplní žiadne záväzky, ktoré mu vyplývajú z medzinárodného práva, pokiaľ ide o medzinárodné pravidlá, právne predpisy a ochranné a riadiace opatrenia.

               3.4.   Osobitné prekážky rozvojových krajín (článok 31 ods. 7 nariadenia o NNN rybolove)

                     (51)

                     Podľa indexu ľudského rozvoja Organizácie Spojených národov (UNHDI) (14) sa Kamerun v roku 2019 považoval za krajinu so stredným ľudským rozvojom (153. miesto zo 189 krajín).

                     (52)

                     Hoci môžu existovať osobitné prekážky kapacity týkajúce sa monitorovania, kontroly a dohľadu jeho rybárskej flotily, osobitné prekážky Kamerunu vyplývajúce z úrovne jeho rozvoja nemôžu odôvodniť nedostatky uvedené v predchádzajúcich oddieloch. Platí to najmä v súvislosti s chýbajúcimi osobitnými ustanoveniami vo vnútroštátnom právnom rámci, ktoré sa týkajú riadenia jeho rybárskej flotily a boja proti NNN rybolovným činnostiam, odrádzania od nich a ich odstraňovaniu vrátane vynucovacích opatrení, ako aj nedostatku postupov zabezpečujúcich riadne overovanie registrácie rybárskych plavidiel plaviacich sa pod jeho vlajkou a nedostatočnej spolupráce medzi vnútroštátnymi správnymi orgánmi, Komisiou, regionálnymi organizáciami pre riadenie rybárstva a správnymi orgánmi iných krajín.

                     (53)

                     Vzhľadom na skutočnosti uvedené v tomto oddiele a na základe všetkých faktov zistených Komisiou, ako aj všetkých vyhlásení Kamerunu, možno podľa článku 31 ods. 7 nariadenia o NNN rybolove konštatovať, že stupeň rozvoja a celková výkonnosť Kamerunu môžu byť z hľadiska riadenia rybárstva oslabené stupňom jeho rozvoja. Vzhľadom na povahu zistených nedostatkov Kamerunu však stupeň rozvoja tejto krajiny nemôže v plnej miere ospravedlniť ani inak zdôvodniť nedostatočnú spoluprácu a celkové pôsobenie Kamerunu ako vlajkového, prístavného, pobrežného alebo trhového štátu v oblasti rybolovu, ani nedostatočnosť jeho opatrení na zabraňovanie NNN rybolovu, odrádzanie od neho a jeho odstraňovanie.

               4.   ZÁVERY TÝKAJÚCE MOŽNEJ IDENTIFIKÁCIE TRETEJ KRAJINY AKO NESPOLUPRACUJÚCEJ

                     (54)

                     So zreteľom na dosiahnuté závery v súvislosti s neschopnosťou Kamerunu plniť si záväzky, ktoré mu ako vlajkovému, prístavnému, pobrežnému alebo trhovému štátu vyplývajú z medzinárodného práva, a prijať opatrenia na zabraňovanie NNN rybolovu, na odrádzanie od neho a jeho odstraňovanie, by sa malo Kamerunu zaslať oznámenie v súlade s článkom 32 nariadenia o NNN rybolove o možnosti jeho identifikácie ako krajiny, ktorú Komisia považuje za nespolupracujúcu tretiu krajinu v boji proti NNN rybolovu.

                     (55)

                     Komisia by takisto mala voči Kamerunu podniknúť všetky kroky uvedené v článku 32 nariadenia o NNN rybolove. V záujme riadneho úradného postupu je potrebné stanoviť lehotu, v rámci ktorej môže uvedená krajina na oznámenie písomne odpovedať a danú situáciu napraviť.

                     (56)

                     V oznámení určenom Kamerunu o možnosti jeho identifikácie ako krajiny, ktorú Komisia považuje za nespolupracujúcu tretiu krajinu na účely tohto rozhodnutia, sa nevylučuje ani z neho automaticky nevyplýva žiadne z následných opatrení prijatých Komisiou alebo Radou na účely identifikácie nespolupracujúcich krajín a zostavenia ich zoznamu,

               SA ROZHODLA TAKTO:

            Jediný článok
            Kamerunu sa oznamuje, že ho Komisia môže identifikovať ako nespolupracujúcu tretiu krajinu v boji proti nezákonnému, nenahlásenému a neregulovanému rybolovu.

            V Bruseli 17. februára 2021

                  Za Komisiu

               Virginijus SINKEVIČIUS

                  člen Komisie

            (1)  Ú. v. EÚ L 286, 29.10.2008, s. 1.

            (2)  https://treaties.un.org/https://treaties.un.org/

            (3)  https://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://www.iotc.org/vessels.

            (4)  Tieto plavidlá sú takisto uvedené v zoznamoch CCSBT, ICCAT a SIOFA s plavidlami vykonávajúcimi NNN rybolov v súlade s rozhodnutiami o krížovom zápise.

            (5)  https://www.iotc.org/vesselshttps://www.iotc.org/vessels

            (6)  Medzinárodný akčný plán na zabraňovanie nezákonnému, nenahlásenému a neregulovanému rybolovu, odrádzanie od neho a jeho odstraňovanie, Organizácia OSN pre výživu a poľnohospodárstvo, 2001.

            (7)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdfhttps://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf

            (8)  OLUTORSKY (IMO No 8826151); TRONDHEIM (IMO No 8832112); HELSINGFORS (IMO No 8033297); SVEABORG (IMO No 7610414); SEI WHALE (IMO No 7703950); AVACHINSKY (IMO No 8138695); FORSA (predchádzajúci názov BORNHOLM, IMO No 8721208); GREY WHALE (IMO No 7703962); MARSHAL VASILEVSKIY (IMO No 8033869); FREDERIKSHAMN (IMO No 8730132); VEGA (predchádzajúci názov SKAGEN, IMO No 8325353); HUMPBACK WHALE (IMO No 9120281).

            (9)  https://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttps://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttp://jornaldeangola.sapo.ao/sociedade/navio-de-pesca-retido-foi-ontem-inspeccionado.

            (10)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdfhttps://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf

            (11)  Medzinárodný tribunál pre morské právo, vec č. 21, bod 129.

            (12)  http://www.fao.org/faolex/country-profiles/general-profile/fr/?iso3=CMRhttp://www.fao.org/faolex/country-profiles/general-profile/fr/?iso3=CMR

            (13)  Dobrovoľné usmernenia k vykonávaniu povinností vlajkového štátu, marec 2014, získané z webovej stránky:http://www.fao.org/3/a-i4577t.pdfhttp://www.fao.org/3/a-i4577t.pdf

            (14)  http://hdr.undp.org/sites/all/themes/hdr_theme/country-notes/CMR.pdfhttp://hdr.undp.org/sites/all/themes/hdr_theme/country-notes/CMR.pdf


title: Rozhodnutie Európskeho orgánu pre cenné papiere a trhy (EÚ) 2021/272 zo 16. decembra 2020, ktorým sa obnovuje dočasná požiadavka, aby fyzické alebo právnické osoby, ktoré majú čisté krátke pozície, znížili prahové hodnoty na oznámenie čistých krátkych pozícií vo vzťahu k emitovanému akciovému kapitálu spoločností, ktorých akcie sú prijaté na obchodovanie na regulovanom trhu nad určitú hranicu, a oznámili to príslušným orgánom v súlade s článkom 28 ods. 1 písm. a) nariadenia Európskeho parlamentu a Rady (EÚ) č. 236/2012

text:
                  22.2.2021

                  SK

                  Úradný vestník Európskej únie

                  L 61/7

         ROZHODNUTIE EURÓPSKEHO ORGÁNU PRE CENNÉ PAPIERE A TRHY (EÚ) 2021/272
         zo 16. decembra 2020,
         ktorým sa obnovuje dočasná požiadavka, aby fyzické alebo právnické osoby, ktoré majú čisté krátke pozície, znížili prahové hodnoty na oznámenie čistých krátkych pozícií vo vzťahu k emitovanému akciovému kapitálu spoločností, ktorých akcie sú prijaté na obchodovanie na regulovanom trhu nad určitú hranicu, a oznámili to príslušným orgánom v súlade s článkom 28 ods. 1 písm. a) nariadenia Európskeho parlamentu a Rady (EÚ) č. 236/2012
         RADA ORGÁNOV DOHĽADU EURÓPSKEHO ORGÁNU PRE CENNÉ PAPIERE A TRHY,
         so zreteľom na Zmluvu o fungovaní Európskej únie,
         so zreteľom na Dohodu o Európskom hospodárskom priestore, a najmä na jej prílohu IX,
         so zreteľom na nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (1), a najmä na jeho článok 9 ods. 5, článok 43 ods. 1 a článok 44 ods. 1,
         so zreteľom na nariadenie Európskeho parlamentu a Rady (EÚ) č. 236/2012 zo 14. marca 2012 o predaji nakrátko a určitých aspektoch swapov na úverové zlyhanie (2) a najmä na jeho článok 28,
         so zreteľom na delegované nariadenie Komisie (EÚ) č. 918/2012 z 5. júla 2012, ktorým sa dopĺňa nariadenie Európskeho parlamentu a Rady (EÚ) č. 236/2012 o predaji nakrátko a určitých aspektoch swapov na úverové zlyhanie, pokiaľ ide o vymedzenie pojmov, výpočet čistých krátkych pozícií, kryté swapy na úverové zlyhanie na štátne dlhové nástroje, prahové hodnoty na oznámenie, prahové hodnoty pre likviditu pre pozastavenie obmedzení, významné poklesy hodnoty finančných nástrojov a nepriaznivé udalosti (3), a najmä na jeho článok 24,
         so zreteľom na rozhodnutie Európskeho orgánu ESMA (EÚ) 2020/525 (4) zo 16. marca 2020, ktorým sa vyžaduje od fyzických alebo právnických osôb, ktoré majú čisté krátke pozície, aby dočasne znížili prahové hodnoty na oznámenie čistých krátkych pozícií vo vzťahu k emitovanému akciovému kapitálu spoločností, ktorých akcie sú prijaté na obchodovanie na regulovanom trhu nad určitú hranicu, a oznámili to príslušným orgánom v súlade s článkom 28 ods. 1 písm. a) nariadenia Európskeho parlamentu a Rady (EÚ) č. 236/2012,
         so zreteľom na rozhodnutie Európskeho orgánu pre cenné papiere a trhy (EÚ) 2020/1123 (5) z 10. júna 2020, ktorým sa obnovuje dočasná požiadavka, aby fyzické alebo právnické osoby, ktoré majú čisté krátke pozície, dočasne znížili prahové hodnoty na oznámenie čistých krátkych pozícií vo vzťahu k emitovanému akciovému kapitálu spoločností, ktorých akcie sú prijaté na obchodovanie na regulovanom trhu nad určitú hranicu, a oznámili to príslušným orgánom v súlade s článkom 28 ods. 1 písm. a) nariadenia Európskeho parlamentu a Rady (EÚ) č. 236/2012 a na rozhodnutie Európskeho orgánu pre cenné papiere a trhy (EÚ) 2020/1689 (6) zo 16. septembra 2020, ktorým sa obnovuje dočasná požiadavka, aby fyzické alebo právnické osoby, ktoré majú čisté krátke pozície, znížili prahové hodnoty na oznámenie čistých krátkych pozícií vo vzťahu k emitovanému akciovému kapitálu spoločností, ktorých akcie sú prijaté na obchodovanie na regulovanom trhu nad určitú hranicu, a oznámili to príslušným orgánom v súlade s článkom 28 ods. 1 písm. a) nariadenia Európskeho parlamentu a Rady (EÚ) č. 236/2012,
         keďže:
         1.   ÚVOD

                     (1)

                     V rozhodnutí (EÚ) 2020/525 orgánu ESMA sa vyžaduje, aby fyzické alebo právnické osoby, ktoré majú čisté krátke pozície vo vzťahu k emitovanému akciovému kapitálu spoločností, ktorých akcie sú prijaté na obchodovanie na regulovanom trhu, oznamovali príslušným orgánom podrobnosti o akejkoľvek takejto pozícii, ak táto pozícia dosiahne 0,1 % emitovaného akciového kapitálu, prekročí túto hodnotu alebo klesne pod ňu, v súlade s článkom 28 ods. 1 písm. a) nariadenia (EÚ) č. 236/2012.

                     (2)

                     Opatrenie uložené rozhodnutím orgánu ESMA (EÚ) 2020/525 bolo reakciou na potrebu, aby boli príslušné vnútroštátne orgány a orgán ESMA vzhľadom na nedávne mimoriadne okolnosti na finančných trhoch schopné monitorovať čisté krátke pozície, ktoré účastníci trhu uzavreli v súvislosti s akciami prijatými na obchodovanie na regulovanom trhu.

                     (3)

                     Rozhodnutím (EÚ) 2020/1123 a (EÚ) 2020/1689 orgán ESMA obnovil túto dočasnú požiadavku, keďže napriek čiastočnému zotaveniu sa finančných trhov EÚ zo strát zaznamenaných od vypuknutia pandémie zostával výhľad na budúce oživenie neistý a stále existovali hrozby pre riadne fungovanie a integritu finančných trhov a stabilitu finančného systému, čo malo dôsledky pre celú EÚ.

                     (4)

                     V súlade s článkom 28 ods. 10 nariadenia (EÚ) č. 236/2012 musí orgán ESMA v náležitých intervaloch a minimálne každé tri mesiace preskúmať toto opatrenie.

                     (5)

                     Orgán ESMA vykonal toto preskúmanie na základe analýzy ukazovateľov výkonnosti vrátane cien, volatility, indexov rozpätia pre swapy na kreditné zlyhanie, ako aj vývoja čistých krátkych pozícií, najmä s hodnotami medzi 0,1 a 0,2 %. Na základe vykonanej analýzy orgán ESMA rozhodol, že je potrebné obnoviť opatrenie na ďalšie tri mesiace.

               2.   SCHOPNOSŤ OPATRENIA RIEŠIŤ PRÍSLUŠNÉ HROZBY A CEZHRANIČNÉ DÔSLEDKY [ČLÁNOK 28 ods. 2 písm. a) NARIADENIA (EÚ) č. 236/2012]

         a)   Ohrozenie riadneho fungovania a integrity finančných trhov

                     (6)

                     Orgán ESMA sa domnieva, že v súčasnej situácii, ktorá je výrazne poznačená vývojom pandémie COVID-19 a súvisiacou neistotou, by určenie rizík pre riadne fungovanie a integritu finančných trhov EÚ malo vychádzať z analýzy celkového makroekonomického prostredia v spojení s vývojom finančných trhov.

                     (7)

                     Pandémia COVID-19 má v súvislosti s makroekonomickým prostredím naďalej nepriaznivý vplyv na reálnu ekonomiku, pričom celkový výhľad na budúce oživenie zostáva neistý, napriek nedávnemu pozitívnemu vývoju v EÚ a mimo nej súvisiacemu s vakcínami. Obavy, ktoré orgán ESMA vyjadril vo svojom predchádzajúcom rozhodnutí, pokiaľ ide o možné zvýšenie počtu prípadov nakazených ochorením COVID-19, sa naplnili a výsledkom je druhá vlna nákazy. Súvisiace údaje o nových prípadoch, hospitalizáciách, mierach obsadenosti jednotiek intenzívnej starostlivosti a úmrtnosti sú porovnateľné, alebo dokonca horšie než údaje z marca a apríla.

                     (8)

                     V dôsledku toho sa v celej EÚ prijalo niekoľko opatrení na zamedzenie šírenia ochorenia od miestnych opatrení na obmedzenie pohybu a zákazov vychádzania po celoštátne obmedzenia pohybu. Pokiaľ ide o prvú vlnu pandémie, predpokladá sa, že uvedené opatrenia budú mať krátkodobý aj dlhodobý vplyv na vnútroštátne hospodárstva.

                     (9)

                     V tejto súvislosti sa v jesennej európskej hospodárskej prognóze Európskej komisie (ďalej len „EK“) (7) uvádza, že ročné reálne HDP v eurozóne má v roku 2020 klesnúť o 7,8 %, pričom medzi členskými štátmi sa vyskytnú značné rozdiely. Oživenie HDP v eurozóne a v EÚ sa neočakáva skôr než koncom roka 2022 (8).

                     (10)

                     Navyše sa predpokladá, že miera nezamestnanosti v roku 2020 dosiahne 8,3 % v rámci eurozóny (7,7 % v EÚ) a v roku 2021 sa bude ďalej zvyšovať (9).

                     (11)

                     V súvislosti s vývojom finančných trhov pozitívne správy týkajúce sa vývoja a účinnosti vakcín len veľmi nedávno prispeli k výraznému zvýšeniu oceňovania trhov a zlepšeniu ďalších súvisiacich parametrov: v čase od 6. novembra – obchodný deň predchádzajúci prvému pozitívnemu oznámeniu súvisiacemu s potenciálnou vakcínou (10) – do 2. decembra 2020 sa index STOXX EUROPE 800 ex. Švajčiarsko zvýšil o 8,7 % a index Eurostoxx 50 vzrástol o 9,9 %, vzor, ktorý nasledovali hlavné vnútroštátne indexy, ktoré sa zvýšili v priemere o 10 %.

                     (12)

                     Ak sa však výkonnosť indexu Eurostoxx 50 použije ako referenčná hodnota, oživenie cien v rámci tohto indexu (- 8 % v porovnaní s februárom) sa ukáže oveľa slabšie v porovnaní s oživením cien ostatných indexov, ako je NIKKEI 225 (+ 14,1 % v porovnaní s februárom), S&P 500 (+ 8,6 % v porovnaní s februárom) alebo CSI 300 (+ 22,3 % v porovnaní s februárom) [Obrázok 1].

                     (13)

                     Pri pohľade len na bankový sektor straty indexu STOXX Europe Total Market Banks (ref. európske banky) 2. decembra 2020 dosiahli 22 % v porovnaní s 20. februárom, čo predstavuje zlepšenie po poklese o 37 %, ktorý bol zaznamenaný v septembri [Obrázok 1]. Pri analýze cien akcií niektorých hlavných európskych úverových inštitúcií (DE, ES, IT, FR) sa pokles cien pohybuje v rozpätí od 3,41 % do 42,62 %. Napriek zlepšeniu v porovnaní s poklesmi cien zaznamenanými v období od februára do septembra (v rozpätí od 10 % do 59 %), tieto údaje stále svedčia o slabosti bankového sektora.

                     (14)

                     Okrem toho stále pretrváva riziko oddelenia oceňovania aktív od ekonomických fundamentov, čo vyvoláva otázky o udržateľnosti oživenia trhu v budúcnosti (11). Ako sa uvádza v prehľade rizík orgánu ESMA z 11. novembra 2020 (12), rozsah, v akom sa tieto riziká ďalej prejavia, bude kriticky závisieť od troch faktorov: od hospodárskeho vplyvu pandémie, od očakávaní trhu týkajúcich sa menových opatrení a opatrení fiškálnej podpory a od akéhokoľvek výskytu ďalších externých udalostí v prostredí, ktoré už je nestabilné.

                     (15)

                     Zároveň sa na finančných trhoch ukazujú iné pozitívne náznaky. Dôvera vyplývajúca z vývoja vakcín sa odzrkadľuje aj vo vývoji rozpätí pre swap na kreditné zlyhanie (CDS), výnosov štátnych dlhopisov a volatility.

                     (16)

                     Rozpätie pre európske podnikové swapy na úverové zlyhanie sa drží päť bázických bodov nad úrovňami pozorovanými vo februári 2020 [hodnoty podobné hodnotám v rozhodnutí orgánu ESMA (EÚ) 2020/1689], kým rozpätia pre swapy na kreditné zlyhanie európskych akcií s vysokou výnosnosťou zaznamenali pokles o 39 bázických bod, rozpätia pre swapy na kreditné zlyhanie európskych finančných podnikov klesli o 6 bázických bodov a európskych finančných podnikov s podriadeným dlhom klesli o 25 bázických bodov v porovnaní s hodnotami, na ktorých je založené rozhodnutie orgánu ESMA (EÚ) 2020/1689 [Obrázok 1].

                     (17)

                     Podobne pokles podľa všetkého zaznamenali výnosy desaťročných štátnych dlhopisov: výnosy desaťročných štátnych dlhopisov DE, ES, FR a IT zaznamenali pokles v priemere o 14 bázických bodov v porovnaní s úrovňami z 20. februára [Obrázok 1].

                     (18)

                     Pokiaľ ide o implikovanú volatilitu, táto volatilita sa neustále znižuje, zostáva však veľmi citlivá voči trhovým správam. Volatilita meraná indexom VSTOXX (13) zostáva vysoká v porovnaní s februárom 2020 (+ 8 %) a podobne index VIX (14) bol 2. decembra 2020 stále o 5 % vyšší v porovnaní s februárom 2020 [Obrázok 1].

                     (19)

                     Percentuálny podiel akcií s čistou krátkou pozíciou medzi 0,1 a 0,2 % sa v období od marca 2020 nijako výrazne neznížil a ostáva na priemernej úrovni 12 % v porovnaní s celkovými čistými krátkymi pozíciami, čo je podobná situácia ako v septembri (15) (keď bol na úrovni 13 %) [Obrázok 6].

                     (20)

                     Ako sa už uviedlo v predchádzajúcich rozhodnutiach orgánu ESMA, na základe nižšej prahovej hodnoty na oznamovanie možno konštatovať, že v niektorých krajinách čisté krátke pozície od 0,1 do 0,2 % predstavujú značný percentuálny podiel celkových vykázaných čistých krátkych pozícií. Na záver možno konštatovať, že percentuálny podiel čistých krátkych pozícií medzi 0,1 a 0,2 %, ktoré sa museli vykázať z dôvodu dočasnej nižšej prahovej hodnoty na oznamovanie, zostáva relevantnou časťou celkových čistých krátkych pozícií a v súčasnom kontexte má pre regulačné orgány výraznú informačnú hodnotu.

                     (21)

                     Celkovo platí, že napriek nedávnemu zvýšeniu cien v kľúčových sektoroch prostredie je stále nestabilné: naďalej pretrváva niekoľko neistôt týkajúcich sa vývoja pandémie COVID-19 a jej vplyvu na celkový makroekonomický scenár.

                     (22)

                     Orgán ESMA konštatuje, že riziko oddelenia hodnoty aktív od súvisiacich ekonomických fundamentov nemusí vzniknúť iba vtedy, keď sa ceny akcií zvýšia bez jasného výhľadu základného hospodárskeho rastu, ale aj v prípade prehnanej reakcie trhov na správy, ktorej výsledkom je neodôvodnená špirála klesajúcich cien.

                     (23)

                     Napriek nedávnemu vývoju dlhodobé dôsledky krízy COVID-19 na hospodárstvo a vo všeobecnosti stále pokračujú. Konkrétne Európska komisia v jesennej hospodárske prognóze rozvíja dva alternatívne scenáre (16) (pozitívny scenár a negatívny scenár) motivované mimoriadnym stupňom neistoty obklopujúcej vývoj pandémie a opatrenia zavedené na zamedzenie jej šírenia.

                     (24)

                     Ako už bolo uvedené, čisté krátke pozície sa výrazne nezmenšili a implikovaná volatilita sa napriek tomu, že je nižšia než volatilita analyzovaná na účely rozhodnutia (EÚ) 2020/1689, ukázala citlivá na nové udalosti.

                     (25)

                     Konkrétne je pri takomto krehkom ekonomickom a trhovom prostredí pravdepodobnejšie, že tlaky na predaj nakrátko by mohli v najbližších mesiacoch iniciovať alebo zhoršiť možný negatívny vývoj, ktorý by zas mohol negatívne ovplyvniť dôveru trhu alebo integritu mechanizmu určovania cien. Orgán ESMA sa domnieva, že kombinácia opísaných okolností predstavuje vážne ohrozenie riadneho fungovania a integrity finančných trhov.

               b)   Ohrozenie stability celého finančného systému v Únii alebo jeho časti

                     (26)

                     Ako vo svojej správe o finančnej stabilite (17) vysvetlila ECB, finančná stabilita je stav, v ktorom je finančný systém – ktorý zahŕňa finančných sprostredkovateľov, trhy a trhové infraštruktúry – schopný odolávať otrasom a riešiť finančné nerovnováhy.

                     (27)

                     Pandémia ochorenia COVID-19 má naďalej závažný vplyv na reálnu ekonomiku v Únii. Ako už bolo uvedené, orgán ESMA vo svojom prehľade rizík z 11. novembra 2020 uviedol, že „finančné trhy EÚ v 3. štvrťroku 2020 pokračovali v oživovaní, ostávajú však veľmi citlivé […] potenciál náhlej zmeny posúdenia rizika investora predstavuje kľúčové riziko, ktoré v súčasnosti vnímame pre finančné trhy EÚ, a tak udržiavame naše posúdenie rizika“.

                     (28)

                     Oddiel 2.a obsahuje ďalšie informácie o výkonnosti bankového sektora a finančných trhov vo všeobecnosti.

                     (29)

                     Hospodárstvo EÚ a jej finančné trhy sa pod vplyvom pandémie COVID-19 ocitli v situácii neistoty, pri ktorej by ďalšie poklesy cien vyvolané alebo umocnené stratégiami predaja nakrátko mohli mať veľmi škodlivé následky.

                     (30)

                     V tejto stále neistej situácii sa orgán ESMA domnieva, že výrazný tlak na predaj a neobvyklá volatilita cien akcií by mohli byť umocnené rôznymi faktormi, okrem iného rastúcim počtom účastníkov trhu, ktorí uskutočňujú predaj nakrátko a budujú si významné čisté krátke pozície.

                     (31)

                     Ako už bolo uvedené, percentuálny podiel akcií s čistými krátkymi pozíciami medzi 0,1 a 0,2 % sa od marca 2020 nijako výrazne neznížil [Obrázok 6].

                     (32)

                     Pri rozsiahlych cenových stratách úverových inštitúcií, ktoré predstavovali jeden z parametrov pre rozhodnutie o obnovení prijaté v júni a septembri, došlo v porovnaní so septembrom k zlepšeniu, stále sú však na úrovni –22 % vzhľadom na február 2020 [obrázok 1]. To naznačuje, že niektoré úverové inštitúcie, ktoré sú v určitých prípadoch systémovo dôležité, zostávajú potenciálne citlivé na stratégie predaja nakrátko a na budovanie významných čistých krátkych pozícií bez ohľadu na to, či sú tieto stratégie a pozície podložené základnými informáciami.

                     (33)

                     Naďalej pretrváva riziko, že nahromadenie stratégií predaja nakrátko a budovanie významných čistých krátkych pozícií by mohlo viesť k chaotickým špirálam klesajúcich cien pre určitých emitentov, čo môže mať účinky presahovania v tom istom členskom štáte alebo v celej EÚ, ktoré potom môžu v konečnom dôsledku ohroziť finančný systém jedného alebo viacerých členských štátov.

                     (34)

                     Bez ohľadu na to, že na určitých finančných trhoch členských štátov EÚ bolo zaznamenané čiastočné oživenie, uvedené neistoty týkajúce sa vývoja pandémie COVID-19 a jej vplyvu na hospodárstvo EÚ pretrvávajú a zvyšujú význam uvedených obáv týkajúcich sa potenciálneho oddelenia oceňovania aktív od ekonomických fundamentov, ako aj udržateľnosti nedávneho oživenia na finančných trhoch.

                     (35)

                     Orgán ESMA sa preto domnieva, že súčasné trhové podmienky naďalej vážne ohrozujú stabilitu finančného systému v Únii.

               c)   Cezhraničné dôsledky

                     (36)

                     Ďalšou podmienkou toho, aby orgán ESMA mohol prijať toto opatrenie, je, aby identifikované hrozby mali cezhraničné dôsledky.

                     (37)

                     Ako už bolo uvedené, akciové trhy v celej EÚ sa ani podľa národných, ani podľa celoeurópskych indexov úplne nezotavili z prudkých poklesov cien zaznamenaných v marci.

                     (38)

                     Vzhľadom na to, že finančné trhy väčšiny členských štátov EÚ sú ovplyvnené týmito hrozbami, hoci v rôznej miere, cezhraničné dôsledky sú naďalej veľmi závažné, keďže vzájomné prepojenie finančných trhov EÚ zvyšuje pravdepodobnosť možných účinkov presahovania alebo nákazy medzi trhmi v prípade tlakov na predaj nakrátko.

                     (39)

                     Orgán ESMA sa preto domnieva, že uvedené hrozby pre integritu trhu, riadne fungovanie a finančnú stabilitu majú cezhraničné dôsledky. Vzhľadom na povahu krízy spôsobenej pandémiou COVID-19 majú v skutočnosti celoeurópsky charakter.

               3.   ŽIADNY PRÍSLUŠNÝ ORGÁN NEPRIJAL OPATRENIA NA RIEŠENIE HROZBY ALEBO JEDEN ALEBO VIAC PRÍSLUŠNÝCH ORGÁNOV PRIJALI OPATRENIA, KTORÉ TÚTO HROZBU NERIEŠIA PRIMERANE [ČLÁNOK 28 ods. 2 písm. b) NARIADENIA (EÚ) č. 236/2012]

                     (40)

                     Ďalšou z podmienok na to, aby orgán ESMA prijal opatrenie v tomto rozhodnutí, je, že príslušný orgán alebo príslušné orgány neprijali opatrenia na riešenie tohto ohrozenia alebo opatrenia, ktoré prijali, nie sú na riešenie tohto ohrozenia postačujúce.

                     (41)

                     Problémy súvisiace s integritou trhu, riadnym fungovaním a finančnou stabilitou opísané v rozhodnutí orgánu ESMA (EÚ) 2020/525 viedli niektoré príslušné vnútroštátne orgány k prijatiu vnútroštátnych opatrení zameraných na obmedzenie predaja akcií nakrátko v Španielsku, vo Francúzsku, v Rakúsku, Belgicku, Grécku a Taliansku (18), ktorých platnosť uplynula 18. mája.

                     (42)

                     Po uplynutí platnosti alebo zrušení týchto dočasných opatrení sa v EÚ neprijali žiadne ďalšie opatrenia založené na nariadení (EÚ) č. 236/2012 a ku dňu prijatia tohto rozhodnutia nie sú žiadne takéto opatrenia v platnosti.

                     (43)

                     V čase prijatia tohto rozhodnutia žiadne príslušné orgány neprijali opatrenia na zvýšenie viditeľnosti vývoja čistých krátkych pozícií prostredníctvom stanovenia nižších prahových hodnôt pre vykazovanie, pretože sa môžu spoliehať na rozhodnutie (EÚ) 2020/1123.

                     (44)

                     Potreba zvýšenia viditeľnosti čistých krátkych pozícií ostáva naliehavá v situácii, keď sa platnosť uvedených obmedzení na základe článku 20 nariadenia (EÚ) č. 236/2012 už skončila a naďalej pretrváva neistota v súvislosti s predĺženým vplyvom pandémie ochorenia COVID-19. Keďže na predaj nakrátko a transakcie s rovnocenným účinkom sa už nevzťahujú iné vonkajšie obmedzenia, príslušné vnútroštátne orgány v celej EÚ musia byť schopné vopred určiť, či sa čisté krátke pozície budujú v rozsahu, ktorý by mohol viesť k opísanému ohrozeniu finančných trhov a finančnej stability, ktoré sa prejavuje a zhoršuje tlakom na predaj nakrátko.

                     (45)

                     Vzhľadom na uvedené celoeurópske hrozby je naďalej jasné, že informácie, ktoré príslušné vnútroštátne orgány dostávajú na základe bežnej prahovej hodnoty na vykazovanie stanovenej v článku 5 ods. 2 nariadenia (EÚ) č. 236/2012, nie sú za súčasných stresových trhových podmienok postačujúce. Orgán ESMA sa domnieva, že zachovaním znížených prahových hodnôt na vykazovanie by sa malo zabezpečiť, aby všetky príslušné vnútroštátne orgány v celej EÚ a orgán ESMA mali k dispozícii najlepší možný súbor údajov na monitorovanie trendov na trhu a aby boli tieto orgány a orgán ESMA v prípade potreby pripravené prijať ďalšie opatrenia.

               4.   OPATRENÍM SA VÝZNAMNÝM SPÔSOBOM RIEŠI HROZBA ALEBO ZLEPŠUJE SCHOPNOSŤ PRÍSLUŠNÝCH VNÚTROŠTÁTNYCH ORGÁNOV MONITOROVAŤ HROZBY [ČLÁNOK 28 ods. 3 písm. a) NARIADENIA (EÚ) č. 236/2012]

                     (46)

                     Orgán ESMA musí zohľadniť aj to, v akom rozsahu obnovené opatrenie významným spôsobom rieši identifikované hrozby.

                     (47)

                     Orgán ESMA, ako sa uvádza ďalej, konkrétne analyzuje, či obnovené opatrenie významným spôsobom rieši hrozby pre riadne fungovanie a integritu finančných trhov, finančnú stabilitu v Únii a či zlepší schopnosť príslušných orgánov monitorovať hrozbu.

               a)   Opatrenie významným spôsobom rieši ohrozenie riadneho fungovania a integrity finančných trhov

                     (48)

                     Za opísaných okolností môže každý náhly nárast tlaku na predaj a trhovej volatility spôsobenej predajom nakrátko a budovaním krátkych pozícií posilniť klesajúce trendy na finančných trhoch. Aj keď predaj nakrátko môže inokedy plniť pozitívne funkcie, pokiaľ ide o stanovenie správneho ocenenia emitentov, za súčasných trhových podmienok môže predstavovať ďalšie ohrozenie riadneho fungovania a integrity trhov.

                     (49)

                     Najmä vzhľadom na horizontálny vplyv pokračujúcej núdzovej situácie, ktorá ovplyvňuje širokú škálu akcií v celej Únii, môže byť náhly pokles cien akcií zhoršený dodatočným tlakom na predaj vyplývajúcim z predaja nakrátko a zvýšenia čistých krátkych pozícií, ktoré, pokiaľ sú pod hranicou bežných prahových hodnôt na oznámenie príslušným vnútroštátnym orgánom podľa článku 5 nariadenia (EÚ) č. 236/2012, nebude možné bez obnoveného opatrenia zistiť.

                     (50)

                     Z uvedených dôvodov preto musia byť príslušné vnútroštátne orgány a orgán ESMA čo najskôr informované o účastníkoch trhu, ktorí sa zapájajú do predaja nakrátko a budujú významné čisté krátke pozície, aby v prípade potreby zabránili tomu, aby sa tieto pozície stali signálmi vedúcimi k záplave objednávok na predaj a k následnému výraznému poklesu cien.

                     (51)

                     Obnovenie opatrenia rieši túto potrebu vysvetlením, že fyzické a právnické osoby, ktoré majú čistú krátku pozíciu v akciách prijatých na obchodovanie na regulovanom trhu, by mali naďalej podávať správy príslušným vnútroštátnym orgánom pri nižších prahových hodnotách, ako sú prahové hodnoty stanovené v článku 5 nariadenia (EÚ) č. 236/2012.

                     (52)

                     Príslušné vnútroštátne orgány a orgán ESMA tak budú môcť primerane posudzovať meniacu sa situáciu, rozlišovať medzi pohybmi trhu spôsobenými základnými informáciami a pohybmi trhu, ktoré môžu byť iniciované alebo zintenzívnené predajom nakrátko, ako aj reagovať v prípade, že si integrita a riadne fungovanie trhov vyžadujú prísnejšie opatrenia.

                     (53)

                     Orgán ESMA sa domnieva, že ak sa toto opatrenie neobnoví o ďalšie tri mesiace, obmedzí sa tým kapacita príslušných vnútroštátnych orgánov a orgánu ESMA na primerané monitorovanie trhu v súčasnom neistom a krehkom prostredí. Túto skutočnosť ešte zvýrazňuje zjavné oddelenie výkonnosti finančného trhu od súvisiacej hospodárskej činnosti spolu s vyvíjajúcou sa povahou pandémie ochorenia COVID-19. Takéto faktory by mohli vyvolať náhly a výrazný tlak na predaj a neobvyklú ďalšiu volatilitu cien akcií v Únii, ktorú by zas mohlo znásobiť nahromadenie krátkych pozícií.

                     (54)

                     Orgán ESMA zároveň považuje za vhodné zachovať prahovú hodnotu na zverejňovanie stanovenú v článku 6 nariadenia (EÚ) č. 236/2012, ktorá sa rovná 0,5 % emitovaného akciového kapitálu spoločnosti, keďže zníženie tejto prahovej hodnoty sa nezdá potrebné z hľadiska zachovania riadnych trhov a riešenia rizík ohrozujúcich finančnú stabilitu. Príslušné vnútroštátne orgány a orgán ESMA pokračujú v priebežnom monitorovaní trhových podmienok a v prípade potreby prijmú ďalšie opatrenia.

               b)   Týmto opatrením sa výrazne rieši ohrozenie stability celého finančného systému Únie alebo jeho časti

                     (55)

                     Ako už bolo uvedené, napriek povzbudzujúcim správam o vývoji v oblasti vakcín, ktoré nedávno zlepšili výkonnosť trhov, v určitých krajinách pokles akciových indexov po 20. februári 2020 dosahuje stále podobné úrovne, aké boli zaznamenané v júni alebo septembri 2020. Navyše je oživenie cien v EÚ oveľa slabšie v porovnaní s výkonnosťou iných svetových hospodárstiev, napr. NIKKEI 225, S&P 500 alebo CSI 300. Rôzne rizikové faktory majú naďalej vplyv na mnohé odvetvia, pričom napríklad výkonnosť akcií finančného sektora ostala nízka a je široko rozptýlená medzi hlavnými úverovými inštitúciami EÚ. V tomto prostredí zapojenie sa do predaja nakrátko a budovanie významných čistých krátkych pozícií môžu zosilniť tlak na predaj a klesajúce trendy, čo môže v súčasnosti zhoršiť hrozbu, ktorá môže mať veľmi škodlivé účinky na finančnú stabilitu finančných inštitúcií a spoločností z iných odvetví.

                     (56)

                     V tejto súvislosti, ak by sa toto opatrenie neobnovilo o ďalšie tri mesiace, by príslušné vnútroštátne orgány a orgán ESMA narazili na obmedzenia údajov, ktoré by znížili ich schopnosť riešiť prípadné negatívne účinky na hospodárstvo a v konečnom dôsledku na finančnú stabilitu Únie ako celku.

                     (57)

                     Obnovené opatrenie orgánu ESMA na dočasné zníženie prahových hodnôt na vykazovanie čistých krátkych pozícií príslušným vnútroštátnym orgánom preto účinne rieši túto hrozbu pre stabilitu určitých častí alebo v konečnom dôsledku celého finančného systému Únie tým, že zužuje obmedzenie údajov a zvyšuje schopnosť príslušných vnútroštátnych orgánov v skorom štádiu riešiť prichádzajúce hrozby.

               c)   Zlepšenie schopnosti príslušných orgánov monitorovať hrozbu

                     (58)

                     Za bežných trhových podmienok príslušné vnútroštátne orgány monitorujú akúkoľvek hrozbu, ktorá môže vyplynúť z predaja nakrátko a budovania čistých krátkych pozícií, prostredníctvom nástrojov dohľadu stanovených v právnych predpisoch Únie, najmä oznamovacích povinností týkajúcich sa čistých krátkych pozícií stanovených v nariadení (EÚ) č. 236/2012 (19).

                     (59)

                     Existujúce trhové podmienky si však vyžadujú zintenzívnenie monitorovacej činnosti príslušných vnútroštátnych orgánov a orgánu ESMA, pokiaľ ide o agregované čisté krátke pozície v akciách prijatých na obchodovanie na regulovaných trhoch. Na tento účel a vzhľadom na pretrvávajúcu neistotu spojenú s vývojom pandémie COVID-19 je naďalej dôležité, aby príslušné vnútroštátne orgány naďalej dostávali správy o budovaní čistých krátkych pozícií v čo možno najskoršom štádiu, skôr než dosiahnu úroveň 0,2 % emitovaného akciového kapitálu, ako sa stanovuje v článku 5 ods. 2 nariadenia (EÚ) č. 236/2012.

                     (60)

                     Zdôrazňuje to skutočnosť, že napriek nárastu cien od novembra 2020 sa percentuálny podiel akcií s čistou krátkou pozíciou medzi 0,1 a 0,2 % v období od marca 2020 (20) nijako výrazne neznížil a ostáva na priemernej úrovni 12 % v porovnaní s celkovými čistými krátkymi pozíciami, čo je podobná situácia ako v septembri. Preto je možné dospieť k záveru, že percentuálny podiel čistých krátkych pozícií medzi 0,1 a 0,2 % ktoré sa museli nahlasovať z dôvodu nižšej prahovej hodnoty na oznámenie stanovenej orgánom ESMA, zostáva relevantnou časťou celkových čistých krátkych pozícií.

                     (61)

                     Obnovené opatrenie orgánu ESMA preto zachová zlepšenú schopnosť príslušných vnútroštátnych orgánov riešiť každú zistenú hrozbu v skoršom štádiu, v dôsledku čoho tieto orgány a orgán ESMA budú môcť včas riadiť riziká pre riadne fungovanie trhov a finančnú stabilitu, ak by sa objavili akékoľvek náznaky napätia na trhu.

               5.   OPATRENIA NEVYTVÁRAJÚ RIZIKO REGULAČNEJ ARBITRÁŽE [ČLÁNOK 28 ods. 3 písm. b) nariadenia (EÚ) č. 236/2012]

                     (62)

                     S cieľom prijať alebo obnoviť opatrenie podľa článku 28 nariadenia (EÚ) č. 236/2012 by mal orgán ESMA posúdiť, či opatrenie predstavuje riziko regulačnej arbitráže.

                     (63)

                     Keďže sa obnovené opatrenie orgánu ESMA týka povinnosti účastníkov trhu posielať oznámenia, pokiaľ ide o všetky akcie prijaté na obchodovanie na regulovaných trhoch v Únii, pre všetky príslušné vnútroštátne orgány zabezpečí jednotnú prahovú hodnotu na vykazovanie a zabezpečí rovnaké podmienky pre všetkých účastníkov trhu v rámci Únie alebo mimo nej, pokiaľ ide o obchodovanie s akciami prijatými na obchodovanie na regulovaných trhoch v Únii.

               6.   OPATRENIE ORGÁNU ESMA NEMÁ ŠKODLIVÝ VPLYV NA EFEKTÍVNOSŤ FINANČNÝCH TRHOV OKREM INÉHO ZNIŽOVANÍM LIKVIDITY NA TÝCHTO TRHOCH ALEBO VYTVÁRANÍM NEISTOTY PRE ÚČASTNÍKOV TRHU, KTORÝ JE NEÚMERNÝ VZHĽADOM NA PRÍNOSY OPATRENIA [ČLÁNOK 28 ods. 3 písm. c) NARIADENIA (EÚ) č. 236/2012]

                     (64)

                     Orgán ESMA musí posúdiť, či má opatrenie škodlivé vplyvy, ktoré by sa v porovnaní s jeho prínosmi mohli považovať za neprimerané.

                     (65)

                     Orgán ESMA považuje za vhodné, aby príslušné vnútroštátne orgány pozorne sledovali vývoj čistých krátkych pozícií, skôr než zvážia prijatie akéhokoľvek viac rušivého opatrenia. Orgán ESMA poznamenáva, že bežné prahové hodnoty na vykazovanie (0,2 % emitovaného akciového kapitálu) nemusia byť v pokračujúcich výnimočných trhových podmienkach na včasnú identifikáciu trendov a objavujúcich sa hrozieb dostatočné.

                     (66)

                     Napriek tomu, že zavedenie rozšírenej oznamovacej povinnosti možno viedlo k dodatočnému zaťaženiu oznamujúcich subjektov, tieto subjekty už v súčasnosti majú svoje vnútorné systémy upravené na základe uplatňovania rozhodnutí (EÚ) 2020/525, (EÚ) 2020/1123 a (EÚ) 2020/1689, a preto sa neočakáva, že by toto obnovené opatrenie malo ďalej zvýšiť náklady oznamujúcich subjektov na dosiahnutie súladu s opatrením. Okrem toho opatrenie neobmedzí schopnosť účastníkov trhu uzatvárať alebo zvyšovať svoje krátke pozície v akciách. V dôsledku toho nebude dotknutá efektívnosť trhu.

                     (67)

                     V porovnaní s inými možnými a viac rušivými opatreniami by toto obnovené opatrenie nemalo mať vplyv na likviditu na trhu, lebo zvýšená oznamovacia povinnosť pre obmedzený súbor účastníkov trhu by nemala meniť ich obchodné stratégie, a teda ani ich účasť na trhu. Zachovaná výnimka stanovená pre činnosti tvorby trhu a stabilizačné programy okrem toho nemá za cieľ zvyšovať zaťaženie subjektov, ktoré poskytujú dôležité služby z hľadiska poskytovania likvidity a znižovania volatility, čo je v súčasnej situácii osobitne dôležité.

                     (68)

                     Pokiaľ ide o rozsah obnoveného opatrenia, orgán ESMA je presvedčený, že keby bolo obmedzené na jedno alebo viacero odvetví alebo na určitú podskupinu emitentov, želaný cieľ by nemusel byť dosiahnutý. Rozsah poklesu cien zaznamenaný po vypuknutí pandémie COVID-19, široký rozsah dotknutých akcií (a sektorov) a stupeň prepojenia medzi hospodárstvami EÚ a miestami obchodovania naznačujú, že opatrenie na úrovni celej EÚ bude pri poskytovaní včasných informácií o trhu príslušným vnútroštátnym orgánom pravdepodobne efektívnejšie ako odvetvové opatrenia.

                     (69)

                     Pokiaľ ide o vytváranie neistoty na trhu, týmto opatrením sa nezavádzajú nové regulačné povinnosti, pretože sa znížením príslušnej prahovej hodnoty iba upravuje bežná oznamovacia povinnosť, ktorá platí od roku 2012. Orgán ESMA takisto zdôrazňuje, že obnovené opatrenie ostáva obmedzené na vykazovanie akcií, ktoré sú prijaté na obchodovanie na regulovanom trhu v Únii, s cieľom zachytiť tie pozície, v ktorých sa dodatočné oznamovanie zdá byť najdôležitejšie.

                     (70)

                     Orgán ESMA sa preto domnieva, že takáto povinnosť týkajúca sa zvýšenej transparentnosti by nemala mať škodlivý účinok na efektívnosť finančných trhov alebo na investorov, ktorý by bol neprimeraný jej prínosom, a nemala by vytvárať neistotu na finančných trhoch.

                     (71)

                     Pokiaľ ide o trvanie opatrenia, orgán ESMA sa domnieva, že obnovenie opatrenia na tri mesiace je odôvodnené vzhľadom na momentálne dostupné informácie a na naďalej celkovo neisté vyhliadky v rámci krízy spôsobenej pandémiou COVID-19. Orgán ESMA má v úmysle vrátiť sa k bežnej oznamovacej povinnosti, len čo sa situácia zlepší, zároveň však nemôže vylúčiť možnosť predĺženia platnosti opatrenia, ak by sa situácia zhoršila alebo by trhy boli naďalej nestabilné.

                     (72)

                     Na základe toho sa orgán ESMA k dnešnému dňu domnieva, že toto rozhodnutie o obnovení dočasného opatrenia na zvýšenie transparentnosti, pokiaľ ide o čisté krátke pozície, je vzhľadom na pokračujúcu nepriaznivú situáciu primerané.

               7.   KONZULTÁCIA A OZNÁMENIE [ČLÁNOK 28 ods. 4 a 5 NARIADENIA (EÚ) č. 236/2012]

                     (73)

                     Orgán ESMA viedol konzultácie s Európskym výborom pre systémové riziká (ESRB). Výbor ESRB nepredložil žiadne námietky proti prijatiu navrhovaného rozhodnutia.

                     (74)

                     Orgán ESMA informoval príslušné vnútroštátne orgány o tomto navrhovanom rozhodnutí.

                     (75)

                     Obnovené opatrenie orgánu ESMA sa bude uplatňovať od 19. decembra 2020.

               PRIJALA TOTO ROZHODNUTIE:

            Článok 1
            Vymedzenie pojmov
            Na účely tohto rozhodnutia sa „regulovaným trhom“ rozumie regulovaný trh, ako sa uvádza v článku 4 ods. 1 bode 21 smernice Európskeho parlamentu a Rady 2014/65/EÚ (21).

            Článok 2
            Dočasné dodatočné povinnosti týkajúce sa transparentnosti

               1.   Fyzická alebo právnická osoba, ktorá má čistú krátku pozíciu vo vzťahu k emitovanému akciovému kapitálu spoločnosti, ktorej akcie boli prijaté na obchodovanie na regulovanom trhu, oznámi príslušnému orgánu v súlade s článkami 5 a 9 nariadenia Európskeho parlamentu a Rady (EÚ) č. 236/2012, ak pozícia dosiahne alebo klesne pod príslušnú prahovú hodnotu na oznámenie uvedenú v odseku 2 tohto článku.

               2.   Príslušná prahová hodnota na oznámenie je percentuálny podiel, ktorý sa rovná 0,1 % emitovaného akciového kapitálu dotknutej spoločnosti a každému 0,1 % nad touto prahovou hodnotou.

            Článok 3
            Výnimky

               1.   V súlade s článkom 16 nariadenia (EÚ) č. 236/2012 sa dočasné dodatočné povinnosti týkajúce sa transparentnosti uvedené v článku 2 nevzťahujú na akcie prijaté na obchodovanie na regulovanom trhu, ak sa hlavné miesto obchodovania s akciami nachádza v tretej krajine.

               2.   V súlade s článkom 17 nariadenia (EÚ) č. 236/2012 sa dočasné dodatočné povinnosti týkajúce sa transparentnosti uvedené v článku 2 nevzťahujú na transakcie uskutočnené v dôsledku činností tvorby trhu.

               3.   Dočasné dodatočné povinnosti týkajúce sa transparentnosti uvedené v článku 2 sa nevzťahujú na čistú krátku pozíciu v súvislosti s vykonávaním stabilizácie podľa článku 5 nariadenia Európskeho parlamentu a Rady (EÚ) č. 596/2014 (22).

            Článok 4
            Nadobudnutie účinnosti a uplatňovanie
            Toto rozhodnutie nadobúda účinnosť 19. decembra 2020.
            Uplatňuje sa odo dňa nadobudnutia jeho účinnosti počas troch mesiacov.

            V Paríži 16. decembra 2020

               za Radu orgánov dohľadu
               Steven MAIJOOR
               predseda

            (1)  Ú. v. EÚ L 331, 15.12.2010, s. 84.

            (2)  Ú. v. EÚ L 86, 24.3.2012, s. 1.

            (3)  Ú. v. EÚ L 274, 9.10.2012, s. 1.

            (4)  Ú. v. EÚ L 116, 15.4.2020, s. 5.

            (5)  Ú. v. EÚ L 245, 30.7.2020, s. 17.

            (6)  Ú. v. EÚ L 379, 13.11.2020, s. 60

            (7)  K dispozícii na tejto adrese: https://ec.europa.eu/info/sites/info/files/autumn_20_forecast.pdf.

            (8)  Európska hospodárska prognóza, strana 40.

            (9)  Európska hospodárska prognóza, strana 49.

            (10)  K dispozícii na tejto adrese: https://www.pfizer.com/news/press-release/press-release-detail/pfizer-and-biontech-announce-vaccine-candidate-against.

            (11)  K dispozícii na adrese: https://www.esma.europa.eu/sites/default/files/library/esma50-165-1371_risk_dashboard_no_2_2020.pdf.

            (12)  K dispozícii na adrese: https://www.esma.europa.eu/sites/default/files/library/esma50-165-1371_risk_dashboard_no_2_2020.pdf.

            (13)  Indexom VSTOXX sa meria implikovaná volatilita založená na cenách opcií indexu Eurostoxx 50.

            (14)  Index VIX sa počíta pomocou strednej hodnoty kotácií typu ponuka/dopyt opcií na index S&P 500 Index (SPX) v reálnom čase.

            (15)  Pozri aj oddiel 4 písm. c).

            (16)  Európska hospodárska prognóza, strana 61.

            (17)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html.

            (18)  V Taliansku bolo opatrenie zrušené 18. mája.

            (19)  Pozri článok 5 nariadenia (EÚ) č. 236/2012.

            (20)  Správy o denných čistých krátkych pozíciách z Dánska za obdobie od 31. augusta do 4. septembra chýbajú v dôsledku technického problému.

            (21)  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).

            (22)  Nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu (nariadenie o zneužívaní trhu) a o zrušení smernice Európskeho parlamentu a Rady 2003/6/ES a smerníc Komisie 2003/124/ES, 2003/125/ES a 2004/72/ES (Ú. v. EÚ L 173, 12.6.2014, s. 1).

            PRÍLOHA
            V tejto prílohe „rozhodnutie orgánu ESMA“ znamená rozhodnutie orgánu ESMA zo 16. marca 2020, ktorým sa vyžaduje od fyzických alebo právnických osôb, ktoré majú čisté krátke pozície, aby dočasne znížili prahové hodnoty na oznámenie čistých krátkych pozícií vo vzťahu k emitovanému akciovému kapitálu spoločností, ktorých akcie sú prijaté na obchodovanie na regulovanom trhu nad určitú hranicu, a oznámili to príslušným orgánom v súlade s článkom 28 ods. 1 písm. a) nariadenia Európskeho parlamentu a Rady (EÚ) č. 236/2012 [ODKAZ].

               Obrázok 1

               Finančné ukazovatele

                        Výkonnosť akciového trhu

                        Zmeny od 20. 2. 2020 do 2. 12. 2020

                        Úroveň indexu k 2. 12. 2020

                        Zmeny od 20. 2. 2020 do 3. 9. 2020

                        Úroveň indexu k 3. 9. 2020

                        Zmeny od 20. 2. 2020 do 4. 6. 2020

                        Úroveň indexu k 4. 6. 2020

                        STOXX EUROPE 800 ex. Švajčiarsko

                        -10 %

                        125

                        -17 %

                        116

                        -16 %

                        117

                        EURO STOXX INDEX

                        -6 %

                        392

                        -13 %

                        362

                        -13 %

                        364

                        EURO STOXX 50

                        -8 %

                        3 521

                        -14 %

                        3 304

                        -13 %

                        3 323

                        US S&P500

                        9 %

                        3 663

                        2 %

                        3 451

                        -8 %

                        3 112

                        CSI 300

                        22 %

                        5 067

                        16 %

                        4 817

                        -4 %

                        3 982

                        JP Nikkei

                        14 %

                        26 801

                        0 %

                        23 466

                        -3 %

                        22 864

                        Globálne

                        8 %

                        248

                        -1 %

                        228

                        -9 %

                        211

                        Európske banky

                        -22 %

                        115

                        -37 %

                        93

                        -30 %

                        104

                        IT finančné podniky

                        -24 %

                        29

                        -30 %

                        27

                        -29 %

                        28

                        ES finančné podniky

                        -24 %

                        50

                        -48 %

                        34

                        -35 %

                        42

                        DE finančné podniky

                        -7 %

                        132

                        -13 %

                        123

                        -11 %

                        126

                        FR finančné podniky

                        -21 %

                        141

                        -34 %

                        118

                        -28 %

                        130

                        Volatilita

                        Zmeny od 20. 2. 2020 do 2. 12. 2020

                        Úroveň indexu k
                        2. 12. 2020

                        Zmeny od 20. 2. 2020 do 3. 9. 2020

                        Úroveň indexu k
                        3. 9. 2020

                        Zmeny od 20. 2. 2020 do 4. 6. 2020

                        Úroveň indexu k
                        4. 6. 2020

                        VSTOXX

                        8 %

                        22

                        15 %

                        29

                        13 %

                        28

                        VIX

                        5 %

                        21

                        18 %

                        33

                        9 %

                        25

                        Swapy na kreditné zlyhanie

                        Zmeny v bázických bodoch od 20. 2. 2020 do 2. 12. 2020

                        Rozpätia pre swapy na kreditné zlyhanie v bázických bodoch k 2. 12. 2020

                        Zmeny v bázických bodoch od 20. 2. 2020 do 3. 9. 2020

                        Rozpätia pre swapy na kreditné zlyhanie v bázických bodoch k 3. 9. 2020

                        Zmeny v bázických bodoch od 20. 2. 2020 do 4. 6. 2020

                        Rozpätia pre swapy na kreditné zlyhanie v bázických bodoch k 4. 6. 2020

                        Európa – korporát

                        5

                        45

                        5

                        45

                        22

                        62

                        Európa – s vysokým výnosom

                        53

                        251

                        92

                        290

                        157

                        355

                        Európa – finančné podniky

                        9

                        53

                        15

                        59

                        29

                        73

                        Európa – finančné podniky s podriadeným dlhom

                        13

                        100

                        38

                        124

                        62

                        149

                        10-ročné štátne dlhopisy

                        Zmeny v bázických bodoch od 20. 2. 2020 do 2. 12. 2020

                        Výnosy z dlhopisov v % k 2. 12. 2020

                        Zmeny v bázických bodoch od 20. 2. 2020 do 3. 9. 2020

                        Výnosy z dlhopisov v % k 3. 9. 2020

                        Zmeny v bázických bodoch od 20. 2. 2020 do 4. 6. 2020

                        Výnosy z dlhopisov v % k 4. 6. 2020

                        10 rokov DE

                        -8

                        -0,52

                        -5

                        -0,49

                        15

                        -0,29

                        10 rokov ES

                        -13

                        0,11

                        9

                        0,33

                        32

                        0,55

                        10 rokov FR

                        -7

                        -0,29

                        2

                        -0,19

                        23

                        0,01

                        10 rokov IT

                        -31

                        0,60

                        15

                        1,06

                        51

                        1,42

                        10 rokov US

                        -57

                        0,95

                        -90

                        0,62

                        -67

                        0,86

                        10 rokov GB

                        -22

                        0,36

                        -34

                        0,24

                        -24

                        0,34

                        10 rokov JP

                        7

                        0,03

                        8

                        0,04

                        9

                        0,05

                        Poznámka: Zmeny na akciovom trhu sú vyjadrené v relatívnom vyjadrení, ostatné zmeny v absolútnom vyjadrení.
                        Zdroje: Refinitiv EIKON; ESMA.

            Poznámka: Implikovaná volatilita indexov EURO STOXX 50 (VSTOXX) a S&P 500 (VIX), v %.
            Zdroje: Refinitiv Datastream, ESMA.

            Poznámka: Ceny akcií. 20. 2. 2020 = 100.
            Zdroje: Refinitiv Datastream, ESMA.

            Poznámka: Ceny akcií. 20. 2. 2020 = 100.
            Zdroje: Refinitiv Datastream, ESMA.

            Poznámka: Ceny akcií. 20. 2. 2020 = 100.
            Zdroje: Refinitiv Datastream, ESMA.

            Poznámka: Rozpätia pre swapy na kreditné zlyhanie akcií európskych podnikov s investičným ratingom (iTraxx Europe), akcií európskych podnikov s vysokým výnosom(iTraxx Europe Crossover) a akcií európskych finančných podnikov, v bázických bodoch.
            Zdroje: Refinitiv EIKON; ESMA.

               Obrázok 5

               Výkonnosť európskych akciových indexov podľa krajín

                           Percentuálna zmena od 6. 11. 2020 do 2. 12. 2020

                           Percentuálna zmena od 20. 2. 2020 do 2. 12. 2020

                           Percentuálna zmena od 20. 2. 2020 do 3. 9. 2020

                           Percentuálna zmena od 20. 2. 2020 do 4. 6. 2020

                           STOXX EUROPE 800 ex. Švajčiarsko

                        8,67 %

                        -9,74 %

                        -16,67 %

                        -15,78 %

                           EURO STOXX INDEX

                        9,41 %

                        -6,06 %

                        -13,22 %

                        -12,72 %

                           EURO STOXX 50

                        9,90 %

                        -7,89 %

                        -13,57 %

                        -13,07 %

                           AT

                        21,10 %

                        -17,84 %

                        -30,21 %

                        -23,30 %

                           BE

                        16,24 %

                        -9,94 %

                        -19,22 %

                        -14,86 %

                           BG

                        0,55 %

                        -22,03 %

                        -20,67 %

                        -15,69 %

                           CY

                        25,10 %

                        -27,80 %

                        -39,52 %

                        -34,73 %

                           CZ

                        11,15 %

                        -12,35 %

                        -17,81 %

                        -13,94 %

                           DE

                        6,68 %

                        -2,57 %

                        -4,44 %

                        -7,32 %

                           DK

                        -1,90 %

                        10,16 %

                        4,24 %

                        -2,48 %

                           EE

                        11,25 %

                        -4,72 %

                        -13,55 %

                        -13,16 %

                           ES

                        19,66 %

                        -17,22 %

                        -29,45 %

                        -21,88 %

                           FI

                        6,38 %

                        1,96 %

                        -5,35 %

                        -8,66 %

                           FR

                        12,54 %

                        -7,91 %

                        -17,37 %

                        -15,91 %

                           GB

                        9,36 %

                        -13,09 %

                        -21,32 %

                        -13,93 %

                           GR

                        29,14 %

                        -16,82 %

                        -29,24 %

                        -26,64 %

                           HR

                        10,22 %

                        -13,43 %

                        -19,61 %

                        -17,16 %

                           HU

                        10,74 %

                        -14,42 %

                        -24,05 %

                        -17,83 %

                           IE

                        5,56 %

                        -0,58 %

                        -13,00 %

                        -12,90 %

                           IS

                        5,78 %

                        10,90 %

                        -1,50 %

                        -4,44 %

                           IT

                        11,64 %

                        -12,39 %

                        -22,04 %

                        -20,01 %

                           LT

                        4,44 %

                        3,84 %

                        5,06 %

                        -1,98 %

                           LU

                        14,85 %

                        -7,78 %

                        -25,92 %

                        -21,60 %

                           LV

                        -0,47 %

                        6,81 %

                        5,53 %

                        -1,81 %

                           MT

                        15,14 %

                        -13,86 %

                        -20,80 %

                        -12,92 %

                           NL

                        6,64 %

                        -1,80 %

                        -11,66 %

                        -9,17 %

                           NO

                        11,02 %

                        -3,37 %

                        -11,80 %

                        -10,22 %

                           PL

                        11,81 %

                        -9,62 %

                        -15,75 %

                        -13,47 %

                           PT

                        14,45 %

                        -14,54 %

                        -20,09 %

                        -13,64 %

                           RO

                        6,43 %

                        -7,58 %

                        -10,73 %

                        -11,45 %

                           SE

                        5,47 %

                        1,06 %

                        -7,28 %

                        -9,47 %

                           SI

                        8,13 %

                        -9,57 %

                        -13,01 %

                        -10,83 %

                           SK

                        -0,99 %

                        -3,02 %

                        -7,05 %

                        0,07 %

                        Zdroje: Refinitiv EIKON; ESMA.

            Zdroje: ESMA


title: Rozhodnutie Rady (SZBP) 2021/284 z 22. februára 2021, ktorým sa mení rozhodnutie (SZBP) 2019/346, ktorým sa vymenúva osobitný zástupca Európskej únie pre ľudské práva

text:
                  23.2.2021

                  SK

                  Úradný vestník Európskej únie

                  L 62/49

         ROZHODNUTIE RADY (SZBP) 2021/284
         z 22. februára 2021,
         ktorým sa mení rozhodnutie (SZBP) 2019/346, ktorým sa vymenúva osobitný zástupca Európskej únie pre ľudské práva
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 33 a článok 31 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 28. februára 2019 prijala rozhodnutie (SZBP) 2019/346 (1), ktorým vymenovala pána Eamona GILMORA za osobitného zástupcu Európskej únie (ďalej len „OZEÚ“) pre ľudské práva. Mandát OZEÚ uplynie 28. februára 2021.

                     (2)

                     Mandát OZEÚ by sa mal predĺžiť o ďalšie obdobie 24 mesiacov a mala by sa stanoviť nová finančná referenčná suma na obdobie od 1. marca 2021 do 28. februára 2023.

                     (3)

                     OZEÚ bude svoj mandát vykonávať v situácii, ktorá sa môže zhoršiť a ktorá by mohla ohroziť dosahovanie cieľov vonkajšej činnosti Únie stanovených v článku 21 zmluvy,

               PRIJALA TOTO ROZHODNUTIE:

            Článok 1
            Rozhodnutie (SZBP) 2019/346 sa mení takto:

                        1.

                        Článok 1 sa nahrádza takto:

                           „Článok 1
                           Osobitný zástupca Európskej únie
                           Mandát Eamona GILMORA ako osobitného zástupcu Európskej únie (ďalej len „OZEÚ“) pre ľudské práva sa týmto predlžuje do 28. februára 2023. Rada môže na základe posúdenia Politickým a bezpečnostným výborom (PBV) a na návrh vysokého predstaviteľa Únie pre zahraničné veci a bezpečnostnú politiku (VP) rozhodnúť, že sa mandát OZEÚ skončí skôr.“

                        2.

                        V článku 5 ods. 1 sa dopĺňa tento pododsek:
                        „Finančná referenčná suma určená na úhradu výdavkov spojených s mandátom OZEÚ v období od 1. marca 2021 do 28. februára 2023 je 2 690 000,00 EUR.“

                        3.

                        V článku 12 sa druhá veta nahrádza takto:
                        „OZEÚ predloží Rade, VP a Komisii do 30. novembra 2022 pravidelné správy o pokroku a záverečnú celkovú správu o vykonaní mandátu.“

            Článok 2
            Toto rozhodnutie nadobúda účinnosť dňom jeho prijatia.

            V Bruseli 22. februára 2021

                  Za Radu

                  predseda

               J. BORRELL FONTELLES

            (1)  Rozhodnutie Rady (SZBP) 2019/346 z 28. februára 2019, ktorým sa vymenúva osobitný zástupca Európskej únie pre ľudské práva (Ú. v. EÚ L 62, 1.3.2019, s. 12).